
	Αθήνα,17-7-2019

	ΕΛΛΗΝΙΚΗ ΔΗΜΟΚΡΑΤΙΑ
	

	ΠΑΝΕΛΛΗΝΙΟΣ ΦΑΡΜΑΚΕΥΤΙΚΟΣ ΣΥΛΛΟΓΟΣ
	Αρ. Πρωτ. 2972

	ΝΠΔΔ
	


Θέμα :Συνάντηση Π.Φ.Σ. – ΗΔΙΚΑ για την συνταγογράφηση ναρκωτικών 
Μετά από σημερινή συνάντηση κλιμακίου του Π.Φ.Σ. με στελέχη της ΗΔΙΚΑ σας ενημερώνουμε τα κάτωθι που αφορούν στην εφαρμογή του νέου νόμου περί συνταγογράφησης Ναρκωτικών: 

1) Όσες συνταγές  εκδίδονται με την αναγραφή της νέας ένδειξης « Ειδική συνταγή ναρκωτικών» εκτελούνται ως εξής :
 α)  Δεν  απαιτούν συνοδευτικά έγγραφα  π.χ. (μονόγραμμη – δίγραμμη) , οι οποίες με τον 4600/2019 καταργήθηκαν.

β)  Εκτυπώνουμε αντίγραφο της συνταγής το οποίο φυλάσσουμε επί τριετία από την καταχώρηση της , σύμφωνα με την κείμενη νομοθεσία. 

γ) Εάν πρόκειται για φάρμακα που απαιτούσαν δίγραμμη θεωρημένη από Νομαρχία τότε καταχωρούμε αυτά τα φάρμακα στο Ειδικό Βιβλίο Ναρκωτικών , κατά τα γνωστά. 

ΠΡΟΣΟΧΗ :   Για παράδειγμα , στα κωδεινούχα για τα οποία άλλαζε  ο τύπος συνταγής ανάλογα την  συνολική περιεκτικότητα ανά συνταγή – μέχρι 200 mgαπλή ιατρική συνταγή,  άνω τωv 400 mg δίγραμμη θεωρημένη – θα πρέπει ο εκτελών φαρμακοποιός να καταχωρήσει την συνταγή στο Ειδικό Βιβλίο Ναρκωτικών, όπου απαιτείται.
δ)  Εκτελούνται κανονικά ανεξαρτήτως εάν συμπεριλαμβάνουν τυχόν άλλα φάρμακα πλην Ναρκωτικών .

ε) Ο νέος τύπος Ειδικής  Συνταγής Ναρκωτικών περιλαμβάνει όλους τους γνωστούς πίνακες Ναρκωτικών Ουσιών.

στ)   Υπάρχουν Ναρκωτικά σκευάσματα της Αρνητικής Λίστας.  Αυτά θα εκδίδονται και θα εκτελούνται  με 100% συμμετοχή.  Θα αναφέρουν επάνω το ταμείο του Ασφαλισμένου (π.χ. ΙΚΑ , ΤΕΒΕ κ.λ.π.) ΑΛΛΑ  θα αποθηκεύονται στα προγράμματά μας ως ελεύθερη πώληση (χωρίς Ταμείο). 

2)  Όσες συνταγές έχουν εκδοθεί με τον παλιό τρόπο και αναγράφουν στο κάτω μέρος « Απαιτούνται συνοδευτικά έγγραφα» , είτε πρόκειται για συνταγές που έχουν εκδοθεί πρίν  την εφαρμογήτου νέου συστήματος, είτε πρόκειται για επαναλαμβανόμενες αυτές θα εκτελούνται φυλάσσοντας  την συνοδευτική κόκκινη συνταγή κατά τα γνωστά .

ΓΕΝΙΚΕΣ ΠΑΡΑΤΗΡΗΣΕΙΣ 
· Σύντομα θα αποτυπώνεται πάνω στην εκτέλεση  η ταξινόμηση των ναρκωτικών που περιλαμβάνονται σε κάθε συνταγή (π.χ. Πίνακας Β,Γ,ΓΣ,Δ) , αφού πρέπει κάθε συνταγή να περιέχει σκευάσματα ΜΟΝΟ του ιδίου πίνακα. Έτσι οι φαρμακοποιοί θα ταξινομούν πιο εύκολα τις  φυλασσόμενες συνταγές τους. 

· Από την συνάντηση με την ΗΔΙΚΑ διευκρινίστηκε ότι δεν έχει προβλεφθεί η ειδική συνταγή ναρκωτικών για : 

α)  Ελεύθερη πώληση εκτός  Ταμείου.

β)  Ταμείων εκτός ΗΔΙΚΑ ( π.χ. Στρατός , Εθνική )

γ)  Πολίτες εκτός Ε.Ε. που δεν διαθέτουν ΑΜΚΑ ή ΕΚΑΑ.

· Καταργήθηκαν οι αποφάσεις Νομαρχίας .

· Οι κτηνίατροι συνταγογραφούν ναρκωτικά στο ΑΜΚΑ του ιδιοκτήτη του ζώου. 

 Σας ενημερώνουμε ότι η εφαρμογή του Νέου Νόμου παρουσιάζει πολλά ζητήματα , για τα οποία θα σας ενημερώσουμε μετά από άμεση συνάντηση που ζητήσαμε με το Υπουργείο Υγείας. 

